Skal ha kjørt opp mot 80 kilometer i timen

Svenske døde i handlevognulykke

En 28 år gammel mann fra Sverige er død etter en dramatisk handlevognulykke i Sydney mandag morgen australsk tid.

Hanna Haug Røset

Angelica Hagen

Oppdatert 10. november 2015

Artikkelen er over fire år gammel

Ifølge det australske politiet kjørte mannen i en handlevogn da han kom over i feil kjørebane og kolliderte med en bil, skriver Aftonbladet.

Mannen skal ha dødd momentant og en annen svensk mann (28) er alvorlig skadet, men stabil.

Politiet mener de to byttet på å kjøre i handlevognen, og at den ene skal ha sittet i vognen mens den andre sto bak, da ulykken skjedde.

Handlevognen kan ifølge politiet ha kommet opp i en fart på nærmere 80 kilometer i timen, skriver Sydney Morning Herald.

Politiet mener de to 28-åringene var på vei hjem da de fant en handlevogn, og bestemte seg for å kjøre den nedover en bratt del av Coogee Bay Road.

Bilen som handlevognen kolliderte med skal ha holdt fartsgrensen på 60 kilometer i timen.

Mannen som omkom i ulykken var student i Sydney. Den andre mannen, som nylig ble operert på sykehuset, var på besøk.

Det svenske Utenriksdepartmentet har fått informasjon om ulykken fra myndighetene i Australia.

– UD kjenner til at en svensk mann i 20-årene har omkommet i en ulykke i Sydney og at en annen svensk mann i samme alder ble skadet i samme ulykke og behandles på sykehus, sier Gabriel Wernstedt hos det svenske UD til VG.

Publisert: 10.11.15 kl. 05:38 Oppdatert: 10.11.15 kl. 08:48

Les også

Mer om Australia